**DOM ZDRAVLJA KARLOVAC**

**UPRAVNO VIJEĆE**

**PROGRAM RADA I RAZVOJA**

 **DOMA ZDRAVLJA KARLOVAC ZA 2024.**

**U Karlovcu, prosinac 2023.**

Na temelju članka 84. Zakona o zdravstvenoj zaštiti (NN 100/2018), članka 19. i 25. Statuta Doma zdravlja Karlovac, a na prijedlog ravnateljice, Upravno vijeće Doma zdravlja Karlovac na svojoj 26. sjednici održanoj 21. prosinca 2023. donosi

  **PROGRAM RADA I RAZVOJA**

**DOMA ZDRAVLJA KARLOVAC**

 **ZA 2024.**

**Uvod**

DOM ZDRAVLJA KARLOVAC zdravstvena je ustanova primarne zdravstvene zaštite osnovana Odlukom o statusnoj promjeni Medicinskog centra Karlovac broj 021-01/94- 01/23 Županijskog poglavarstva Karlovačke županije od 23.03.1994.g. Osnivač Doma zdravlja Karlovac je Karlovačka županija.

**Ugovaranje i kadrovi**

Krajem prosinca 2023. Dom zdravlja Karlovac zapošljava 134 radnika, od čega je 100 zdravstvenih, a ostali su nezdravstveni radnici.

Tijekom 2023. zapošljavani su djelatnici na određeno vrijeme radi zamjene djelatnika za vrijeme bolovanja ili godišnjih odmora, a na neodređeno vrijeme zaposleni su djelatnici na radna mjesta upražnjena odlaskom djelatnika u mirovinu, a po ishođenju suglasnosti Ministra zdravstva RH.

Financijsku podlogu za rad i pružanje usluga zdravstvene zaštite čine sklopljeni ugovori o pružanju zdravstvenih usluga između Doma zdravlja Karlovac i Hrvatskog zavoda za zdravstveno osiguranje za svaku pojedinu godinu.

Za obavljanje zdravstvene djelatnosti Dom zdravlja Karlovac planira u 2024. godini sa HZZO-om sklopiti ugovor za obavljanje slijedećih djelatnosti:

- opća medicina : 18 timova ( 1 TBN do popune Mreže i 1 TBN zatraženo neugovaranje)

- dentalna medicina : 12 timova ( 1 TBN do popune Mreže )

- ginekologija: 1 tim

- pedijatrija: 2 tima

- patronažna služba : 14 prvostupnik/ca sestrinstva

- ortodoncija: 1 tim

- RTG zubna dijagnostika : 2 inž. radiologije

- 6,5 timova sanitetskog prijevoza (predviđen prelazak u ZZHM Karlovačke županije)

- 2 koordinatora za palijativnu skrb

- 2 mobilna palijativna tima.

Na specijalizaciji se nalaze 4 liječnika Doma zdravlja Karlovac, i to: 2 na spec. iz obiteljske medicine, 1 na spec. iz medicine rada i sporta, 1 na spec. iz ortodoncije.

Osim specijalizacije iz ortodoncije koju financira Karlovačka županija, ostale 3 specijalizacije se financiraju iz sredstva EU kroz Nacionalni program specijalizacija odnosno Nacionalni program oporavka i otpornosti 2021.-2026.

U narednom razdoblju predviđene su za Dom zdravlja Karlovac još 2 specijalizacije iz obiteljske medicine te po jedna iz ginekologije i pedijatrije kroz Nacionalni plan specijalizacija.

**Problematika**:

Veliki problem u 2023. godini bio je nedostatak liječničkog kadra u djelatnosti obiteljske medicine koji je prisutan kroz cijelu 2023. godinu. Nedostatak se rješavao s preostalim zdravstvenim kadrom odnosno zapošljavanjem liječnika u mirovini na ugovor o djelu.

U 2024. godini svi timovi obiteljske medicine imati će nositelje jer su se uspjela popuniti radna mjesta na neodređeno vrijeme ali će i dalje nedostajati liječnici za rad na određeno do povratka nositelja timova ( zbog odlaska na specijalizacije i porodnih dopusta ).

Liječnici koji dolaze na rad ne ostaju dugo te će i dalje biti prisutna česta migracija nositelja timova što nije dobro rješenje ni za pacijente ni za ustanovu, Tek povratkom liječnika sa specijalizacija doći će do stabilizacije i trajnijih rješenja. Ustanova će i dalje nastojati kontinuiranim natječajima i dodatnim pogodnostima privući liječnike za rad u ordinacijama Doma zdravlja Karlovac.

Posebni naglasak se stavlja na odredbu novog Zakona gdje se u članku 2. navodi: „Jedinica područne (regionalne) samouprave odnosno Grad Zagreb i jedinica lokalne samouprave mogu osigurati sredstva u svrhu poticanja zdravstvenih radnika za rad na svom području radi popunjavanja mreže javne zdravstvene službe.«. Takve vrste poticaja su neke lokalne sredine već osigurale te pomogle pri privlačenju zdravstvenog kadra za rad u svoje sredine. Pozitivan primjer je Općina Lasinja koja je dodatnim pogodnostima pomogla pri pronalasku liječnika za rad na svojem području.

Biti će nužno preispitati opravdanost postojanja svih ugovorenih ordinacija, a pogotovo onih koji imaju već duže vrijeme nedovoljan broj pacijenata za punu glavarinu te će biti nužno u dogovoru s HZZO-om i Karlovačkom županijom napraviti optimalnu reorganizacija.

Planiranim spajanjem svih 6 domova zdravlja u jedan županijski dom zdravlja morati će se uskladiti i predložiti nova Mreža javnozdravstvene službe za područje cijele Karlovačke županije te se u tom okviru mogu planirati potrebne promjene.

U 2024. godini planira se i daljnje preuzimanje ordinacija u Dom zdravlja Karlovac nakon odlaska liječnika u privatnoj praksi u mirovinu, pogotovo u prostorima doma zdravlja, a zdravstveni radnici u Mreži javne zdravstvene službe privatnu praksu mogu obavljati najduže do navršenih 68 godina života.

Iznimno, u slučaju ugroženosti pružanja zdravstvene zaštite ministar može zdravstvenim radnicima uz prethodno pribavljeno mišljenje župana odobriti produljenje obavljanja privatne prakse do navršenih 70 godina života.

 Rješenje o prestanku obavljanja privatne prakse po sili zakona donosi Ministarstvo.

Dom zdravlja će i u 2024. godini preuzimanjem novih ordinacija i ugovaranjem istih sa HZZO-om povećavati broj zaposlenih zdravstvenih radnika.

Prihod ustanove će i 2024. ovisiti o broju ordinacija te prihodu od nadležnog proračuna kroz decentralizirana sredstva koja su nam već nekoliko godina nedostatna u odnosu na stvarne potrebe pa tako i u 2024. godini raspolažemo sa samo 80.000 eura koje ćemo utrošiti na tekuće i investicijsko ulaganje opreme, objekata i vozila te informatičke programe i licence.

Projekte energetske obnove koji su izrađeni ( EO Dubovac, EO Mahično, EO Skakavac, EO Draganić) su godinama na čekanju jer nema projekata za obnovu zgrada javnog sektora na koji bi se mogli prijaviti, a i Karlovačka županija u proteklom razdoblju nije u svom proračunu iznašla sredstva da ih dodijeli Domu zdravlja Karlovac za tu namjenu.

Svi izrađeni projekti su prijavljeni osnivaču i Regionalnoj razvojnoj agenciji Karlovačke županije te uvršteni na popis projekata prikladnih za energetsku obnovu.

Dom zdravlja će i u 2024. isplaćivati radnicima punu plaću sukladno Kolektivnom ugovoru, kao i ostala materijalna prava, kao što su jubilarne nagrade, pomoći za bolovanje, dar za djecu, regres i božićnicu iako ustanova ne ugovara posebno ta sredstva iz državnog proračuna tako da te isplate terete redovno poslovanje Doma zdravlja. Plaće za radnike u Upravi i tehničko osoblje ustanova ne ugovora posebno već je sve sadržano u prihodima od ugovorenih glavarina čija visina je i zbog toga razloga jako bitna za kontinuirani rad ustanove.

**Okruženje: Zakon o izmjenama i dopunama Zakona o zdravstvenoj zaštiti ( N.N. 33/2023)**

U ožujku 2023. godine donesen je novi Zakon o izmjenama i dopunama Zakona o zdravstvenoj zaštiti ( N.N. 33/2023) koji ima za cilj jačanje uloge doma zdravlja u jedinicama područne (regionalne) samouprave i organizacije zdravstvene zaštite prema potrebama stanovništva.

Usvojenim Zakonom uređuje se da dom zdravlja pruža zdravstvenu zaštitu obavljanjem djelatnosti djelatnosti obiteljske (opće) medicine, dentalne zdravstvene zaštite, dentalnog laboratorija, zdravstvene zaštite žena, zdravstvene zaštite predškolske djece, medicine rada / medicine rada i sporta, logopedije, laboratorijske, radiološke i druge dijagnostike, ljekarničke djelatnosti, fizikalne terapije, patronažne zdravstvene zaštite, zdravstvene njege, psihološke djelatnosti, radne terapije te palijativne skrbi, kao i obavljanjem specijalističko-konzilijarne djelatnosti te može obavljati i zdravstvenu njegu u kući i fizikalnu terapiju u kući. Nadalje, uređuje se da radi osiguranja dostupnosti zdravstvene zaštite dom zdravlja na svom području koordinira rad svih zdravstvenih radnika u Mreži javne zdravstvene službe.

U 2024. godine se previđa da Domovi zdravlja neće više ugovarati djelatnost sanitetskog prijevoza već navedena djelatnost prelazi u Zavode za hitnu medicinu na području županije.

U članku 33. stavak 2. Zakona navodi se da se na području jedinice područne (regionalne) samouprave osniva jedan dom zdravlja i to u roku od 18 mjeseci od dana donošenja novog Zakona odnosno najkasnije do kraja rujna 2024. godine.

Na svojoj 16. sjednici održanoj 07. srpnja 2023. godine Karlovačka županije donijela je Odluku da se Dom zdravlja Duga Resa sa sjedištem u Duga Resi, Bana Josipa Jelačića 4 (OIB: 17772249755), Dom zdravlja Ogulin sa sjedištem u Ogulinu, Bernardina Frankopana 14 (OIB: 12151785235), Dom zdravlja Ozalj sa sjedištem u Ozlju, Kolodvorska cesta 2 (OIB: 73800286151), Dom zdravlja Slunj sa sjedištem u Slunju, Ulica Plitvička 18 A (OIB: 11752615071) i Dom zdravlja Vojnić sa sjedištem u Vojniću, Andrije Hebranga 28 (OIB: 78337999015), pripaja Domu zdravlja Karlovac, sa sjedištem u Karlovcu, Dr. Vladka Mačeka 48 (OIB: 81499488050), kao preuzimatelju, s danom upisa statusne promjene pripajanja u sudski registar te se mijenja naziv Doma zdravlja Karlovac tako da glasi: Dom zdravlja Karlovačke županije.

Novi Zakon o izmjenama i dopunama Zakona o zdravstvenoj zaštiti osigurava suradnju zdravstvenih ustanova na svim razinama zdravstvene djelatnosti kroz funkcionalnu integraciju te utvrđivanje načina i mjerila kao i načina praćenja provedbe funkcionalne integracije.

S ciljem jačanja specijalističko – konzilijarne zdravstvene zaštite izvan bolničkih zdravstvenih ustanova bolnica i unutar domova zdravlja, dopunjuju se važeće odredbe na način da dom zdravlja mora osigurati provođenje specijalističko-konzilijarne zdravstvene zaštite sukladno mreži javne zdravstvene službe zapošljavanjem ili sklapanjem ugovora o funkcionalnoj integraciji doma zdravlja s bolničkom ustanovom.

Pored navedenoga, dom zdravlja može ustrojiti i dispanzerske djelatnosti prema potrebama stanovnika na području doma zdravlja, a u istima se provode sveobuhvatne mjere zdravstvene zaštite u zajednici koje uključuju prevenciju, liječenje, socijalno-medicinsku skrb te skrb za specifične potrebe pružanja zdravstvene zaštite stanovnika na određenom području. Nadalje, prijedlogom zakona uređuje se mogućnost da dom zdravlja organizira, u skladu s mrežom javne zdravstvene službe, radne jedinice za obavljanje pojedinih specijalističkih djelatnosti, ako to zahtijevaju posebne potrebe s obzirom na zdravstveno stanje stanovništva i kada bi pružanje zdravstvene zaštite u poliklinici ili bolnici otežavalo provođenje te zaštite. Također dom zdravlja, u skladu s mrežom javne zdravstvene službe, osigurava koordinatora palijativne skrbi koji povezuje i koordinira radom mobilnog palijativnog tima i svih drugih dionika palijativne skrbi u jedinici područne (regionalne) samouprave odnosno Gradu Zagrebu (bolničke zdravstvene ustanove, ustanove socijalne skrbi, udruge, posudionice pomagala, volonteri). Na područjima sa specifičnim potrebama pružanja zdravstvene zaštite stanovništvu, u skladu s mrežom javne zdravstvene službe u domu zdravlja mogu se organizirati i rodilište te stacionar za dijagnostiku i liječenje. Dom zdravlja može sukladno ugovoru o provođenju zdravstvene zaštite sklopljenom sa Hrvatskim zavodom za zdravstveno osiguranje na potpomognutom području ili području s razvojnim posebnostima obavljati zdravstvenu djelatnost i u vozilu koje ispunjava propisane normative i standarde.

Navedenim Zakonom se nadalje dopunjuju odredbe važećeg Zakona o obvezama zdravstvenih radnika privatne prakse u mreži javne zdravstvene službe na način da su isti obvezni sudjelovati na poziv nadležnog tijela i/ili nadležnog doma zdravlja u radu posebno organiziranih ambulanti te sudjelovati u obavljanju djelatnosti hitne medicine, a također se uvodi i obveza da na zahtjev nadležnog doma zdravlja sudjeluju u osiguravanju dostupnosti zdravstvene zaštite u djelatnosti koju obavljaju.

Zakonom o izmjenama i dopunama Zakona o zdravstvenoj zaštiti mijenjaju se odredbe o osnivanju opće bolnice, zavoda za javno zdravstvo i doma zdravlja, na način da opću bolnicu osniva isključivo Republika Hrvatska (i to uz mogućnost osnivanja jedne opće bolnice na području jedinice područne (regionalne) samouprave odnosno Grada Zagreba, umjesto dosadašnjeg modela prema kojem opću bolnicu osniva jedinica područne (regionalne) samouprave odnosno Grad Zagreb, dok je jedinica područne (regionalne) samouprave odnosno Grad Zagreb isključivi osnivač jedino doma zdravlja i zavoda za javno zdravstvo, umjesto dosadašnjeg modela prema kojem dom zdravlja, zavod za hitnu medicinu i zavod za javno zdravstvo osniva jedinica područne (regionalne) samouprave odnosno Grad Zagreb.

Svi navedeni procesi i organizacijske promjene u 2024. odvijati će se u okvirima rastuće inflacije koja značajno povećava troškove režija (električna energija, pogonska goriva za vozila, energija za grijanje), povećanja materijalnih prava i plaća radnika te nepredvidivih troškova uslijed vremenskih nepogoda i ostalih izvanrednih stanja.

**Organizacija djelatnosti**

**Sanitetski prijevoz**

Upravno vijeće Doma zdravlja Karlovac je na 23. sjednici usvojilo Prijedlog Sporazuma o preuzimanju radnika, vozila i opreme te način korištenja prostora za potrebe obavljanja djelatnosti sanitetskog prijevoza između Doma zdravlja Karlovac i Zavoda za hitnu medicinu Karlovačke županije, na koji je sukladno čl. 93. Zakona o izmjenama i dopunama Zakona o zdravstvenoj zaštiti (NN br. 33/23) suglasnost dalo predstavničko tijelo jedinice područne (regionalne) samouprave odnosno Županijska skupština Karlovačke županije (Zaključak o davanju suglasnosti za sklapanje Sporazuma o preuzimanju radnika, vozila i opreme te načinu korištenja prostora za potrebe obavljanja djelatnosti sanitetskog prijevoza između Zavoda za hitnu medicinu Karlovačke županije i domova zdravlja kojima je osnivač Karlovačka županija, Klasa: 024-02/23-02/22, Urbroj: 2133-01-01/01-23-10 od 6. listopada 2023. godine), slijedom čega je spomenuti Sporazum o preuzimanju radnika, vozila i opreme te način korištenja prostora za potrebe obavljanja djelatnosti sanitetskog prijevoza između Doma zdravlja Karlovac i Zavoda za hitnu medicinu Karlovačke županije, zaključen 18. listopada 2023. godine, Urbroj: 01-1616/23.

Ravnateljica Doma zdravlja Karlovac je 18. listopada 2023. godine u skladu s člankom 137. st. 6. Zakona o radu (NN br. 93/14, 127/17, 98/19, 151/22) obavijestila Radničko vijeće Doma zdravlja Karlovac o namjeri prijenosa ugovora o radu radnika Doma zdravlja Karlovac na Zavod za hitnu medicinu Karlovačke županije na temelju Sporazuma o preuzimanju radnika, vozila i opreme te načinu korištenja prostora za potrebe obavljanja djelatnosti sanitetskog prijevoza između Doma zdravlja Karlovac i Zavoda za hitnu medicinu Karlovačke županije zaključenog 18. listopada 2023. godine, Urbroj: 01-1616/23, na temelju Zakona o izmjenama i dopunama Zakona o zdravstvenoj zaštiti (NN broj 33/2023).

Također, Dom zdravlja Karlovac je sukladno članku čl. 150. Zakona o radu (NN br. 93/14, 127/17, 98/19 i 151/22) zatražio očitovanje Radničkog vijeća Doma zdravlja Karlovac na prijenos ugovora o radu za radnike Odsjeka sanitetskog prijevoza (ukupno 26 radnika) kao i djelatnosti sanitetskog prijevoza na Zavod za hitnu medicinu Karlovačke županije sukladno odredbama Sporazuma o preuzimanju radnika, vozila i opreme zaključenog 18. listopada 2023. godine, Urbroj: 01-1616/23.

Radničko vijeće Doma zdravlja Karlovac se na sjednici održanoj 25. listopada 2023. godine očitovalo da nema primjedbi te da je suglasno s prijenosom ugovora o radu za navedene radnike kao i djelatnosti sanitetskog prijevoza na Zavod za hitnu medicinu Karlovačke županije sukladno odredbama Sporazuma o preuzimanju radnika, vozila i opreme zaključenog 18. listopada 2023. godine, Urbroj: 01-1616/23.

Planirani datum prijenosa ugovora o radu za navedene radnike je 1. siječanj 2024. godine, odnosno datum ishođenja potrebnih odobrenja nadležnih tijela kojima se utvrđuje ispunjavanje uvjeta za obavljanje djelatnosti sanitetskog prijevoza u Zavodu za hitnu medicinu Karlovačke županije. Po provedenom savjetovanju s Radničkim vijećem Doma zdravlja Karlovac o namjeri predmetnog prenošenja ugovora o radu je pisano obavijestio sve radnike.

**Dom zdravlja Karlovačke županije**

Danom pripajanja Dom zdravlja Karlovačke županije kao preuzimatelj i pravni sljednik ostalih 5 domova zdravlja nastavlja obavljati zdravstvene djelatnosti za koje je registriran na lokacijama na kojima ih je obavljao do statusne promjene pripajanja, te na lokacijama na kojima su te djelatnosti do tada obavljali pripojeni domovi zdravlja, kao i sve druge zdravstvene djelatnosti domova zdravlja koji se pripajaju na lokacijama domova zdravlja koji se pripajaju, a koje do dana pripajanja nije obavljao Dom zdravlja preuzimatelj odnosno dotadašnji Dom zdravlja Karlovac.

Danom pripajanja Dom zdravlja preuzimatelj preuzima imovinu, prava, obveze i radnike pripojenih domova zdravlja.

Od dana upisa statusne promjene pripajanja u sudskom registru s kojim imovina pripojenih domova zdravlja prelazi na Dom zdravlja preuzimatelja do usklađivanja zemljišnoknjižnog stanja sa stvarnim stanjem, Dom zdravlja preuzimatelj postaje temeljem zakona univerzalnim pravnim sljedništvom izvanknjižni vlasnik nekretnina pripojenih domova zdravlja počevši s danom upisa statusne promjene pripajanja u sudskom registru.

Upravno vijeće Doma zdravlja preuzimatelja dužno je najkasnije u roku od 6 mjeseci od dana upisa statusne promjene pripajanja u sudski registar uskladiti Statut s ovom Odlukom, a u roku od 60 dana od dana stupanja na snagu Statuta donijeti novi Pravilnik o unutarnjem ustroju i sistematizaciji radnih mjesta te donijeti odnosno uskladiti ostale opće i druge akte kao i poslovanje ustanove.

Ravnatelj Doma zdravlja preuzimatelja će u roku od 60 dana od dana stupanja na snagu Pravilnika o unutarnjem ustroju i sistematizaciji radnih mjesta ponuditi radnicima ustanove ugovor o radu sukladno novom Pravilniku i drugim aktima ustanove.

Do dana početka rada temeljem novih ugovora o radu radnici preuzeti iz pripojenih domova zdravlja zadržavaju pravo na plaću, druga prava iz radnog odnosa te obveze i odgovornosti prema dosadašnjim ugovorima o radu.

U 2024. godini sklopiti će se ugovori sa HZZO-om za pružanje usluga zdravstvene zaštite za sve djelatnosti koje će tada pružati objedinjeni dom zdravlja što će značiti daljnje napore zdravstvenih radnika prema ispunjenju svih ugovorenih obveza te izvršenje svih tzv. DTP postupaka putem kojih se prati rad liječnika te se na taj način nastoji povećati njihova efikasnost u radu. Istovremeno se na taj način dodatno vrši kontrola njihova rada odnosno učinkovitost.

Komisija za unutarnji nadzor u Domu zdravlja Karlovac ima za zadaću pratiti kvalitetu rada svih zdravstvenih radnika te podnositi pisana izvješća o izvršenju sukladno Planu unutarnjeg nadzora u zdravstvenoj ustanovi koji se usvaja na Upravnom vijeću.

Komisija za unutarnji nadzor u 2024. kontinuirano će provoditi stručne nadzore prema svom Programu stručnog nadzora, a prema potrebi i izvanredne stručne nadzore.

Cilj svih radnika Doma zdravlja Karlovac kao i budućeg Doma zdravlja Karlovačke županije je pružiti dostupnu, sveobuhvatnu i kvalitetnu zdravstvenu uslugu na području cijele Karlovačke županije.

**Poslovanje**

Prema Zakonu o proračunu Ministarstvo financija RH sastavlja Uputu za izradu proračuna JLP(R)S i dostavlja je JLP(R)S do 20. kolovoza tekuće godine. Na temelju Upute Ministarstva financija RH i u skladu s odredbama članka 26. Zakona o proračunu (NN br. 144/21), Upravno tijelo za financije Karlovačke županije izrađuje uputu za izradu i dostavu prijedloga financijskih planova upravnih tijela te proračunskih i izvanproračunskih korisnika JLP(R)S.

Upravni odjel za financije Karlovačke županije izradio je Upute za izradu Proračuna Karlovačke županije za razdoblje 2024.-2026. godine te ih poslao na provedbu svojim proračunskim korisnicima.

Svi proračunski korisnici i izvanproračunski korisnik Županije bili su obvezni pristupiti izradi prijedloga svojih planova primjenjujući metodologiju u skladu sa Zakonom o proračunu („NN“ br. 144/21), Pravilnikom o proračunskom računovodstvu i računskom planu (NN br. 124/14, 115/15, 87/16, 3/18, 126/19 ,108/20 144/21) i Pravilnikom o proračunskim klasifikacijama (NN br. 26/10, 120/13, 1/20, 144/21).

Sukladno Zakonu o uvođenju eura kao službene valute u Republici Hrvatskoj (NN br. 57/22, 88/22) Proračun Karlovačke županije za 2024. godinu i projekcije za 2025. i 2025. godinu, kao i financijski planovi proračunskih korisnika i izvanproračunskog korisnika za navedeno razdoblje planirati će se u valuti Euro.

Službeni tečaj konverzije kune u euro usvojen je 12. srpnja 2022. godine te iznosi

1 euro = 7,53450 kuna.

 Prijedlog Financijskog plana za razdoblje 2024.-2026. godine Doma zdravlja Karlovac usvojen je na sjednici Upravnog vijeća u rujnu 2023. te poslan na objedinjavanje Upravnom odjelu za financije, a oni nastavno dali isti na usvajanje Skupštini Karlovačke županije koja je usvojila predloženi Plan na sjednici u studenom 2023. godine.

 Na istoj sjednici Upravnog vijeća Doma zdravlja Karlovac usvojen je i Višegodišnji član Uravnoteženja za razdoblje 2024.-2026. godine gdje se i u 2024. predviđa manjak prihoda poslovanja koji će se pokriti viškom iz prethodnog razdoblja.

 Prihodovna strana Proračuna Doma zdravlja Karlovac je definirana već zaključenim Ugovorima o pružanju zdravstvenih usluga s HZZO ili važećim propisima o kriterijima za zaključivanje novih Ugovora.

Visina decentraliziranih sredstava za zdravstvo je planirana na pokazateljima iz protekle godine, odobrena sredstva u 2024. za Dom zdravlja Karlovac koja iznose 80.000 eura nisu dostatna za pokriće troškova tekućeg i investicijsko održavanja postojenja, zgrada i opreme za rad te održavanje informatičkih programa. Nadamo se da će Karlovačka županija iznaći dodatna financijska sredstva za pomoć u radu zdravstvenim ustanovama pogotovo domovima zdravlja koji su i sada, a pogotovo usvojenim novim zakonom o izmjenama i dopunama Zakona o zdravstvenoj zaštiti, nositelji djelatnosti primarne zdravstvene zaštite.

 Vlastiti prihodi su izračunati na temelju kretanja iz prethodnih razdoblja te propisanim načinima njihovog ostvarivanja u narednim razdobljima te su u 2024. godini značajno umanjeni zbog smanjenog iznosa za najam poslovnog prostora kao i nemogućnosti naplate zdravstvenih usluga u većem opsegu ( kao što su bila npr. BAT testiranja).

             Rashodi su najvećim dijelom definirani odnosno određeni postojećim Zakonskim i podzakonskim aktima. Plaće, naknade plaća i druga materijalna prava radnika su propisani Uredbom Vlade RH i važećim kolektivnim i granskim ugovorima koji se odnose na javne službenike i djelatnost zdravstva i zdravstvenog osiguranja, a visina sredstava za te namjenu je porasla u odnosu na 2023. godinu za cca 25 -30%.

Uslijed okruženja i visoke stope inflacije, previđaju se vrlo visoki troškovi energije koje neće biti moguće pokriti postojećim prihodima te se predviđeni manjak poslovanja u 2023. godini nastavlja i u 2024. u kojoj je teško predvidjeti krajnji financijski rezultat zbog zakonom predviđene statusne i organizacijske promjene pripajanja u jedan županijski dom zdravlja.

 Pripajanje 5 domova zdravlja s područja Karlovačke županije Domu zdravlja Karlovac u objedinjeni Dom zdravlja Karlovačke županije znači i objedinjeni proračun odnosno prihode, rashode, obveze potraživanja objedinjene u jednom proračunu koji će tada prikazati stvarno financijsko stanje i biti osnova za daljnje izmjene i dopune financijskih planova.

 Osim navedenih statusnih i reformskih promjena, u 2024. godini ustanova nastavlja i dalje pronalaziti načine financiranja izrađenih projekata energetske obnove na tri lokacije i to:

1. EO stare bolnice Dubovac na lokaciji dr. Vladka Mačeka 48, Karlovac

2. EO Ambulante Mahično

3. EO Ambulante Skakavac.

Predviđa se i izrada projektne dokumentacije za Energetsku obnovu ili izgradnju nove Ambulante Draganić.

Realizacija i sufinanciranje Projekata energetske obnove značiti će u 2024. godini dodatan financijski trošak koji će biti teško nadoknaditi iz tekućeg poslovanja te se očekuje trošenje viška vlastitih prihoda iz prethodnih razdoblja odnosno manjak u poslovanju u tekućoj 2024. godini.

Ugovaranje zdravstvene zaštite, s timovima primarne zdravstvene zaštite koji imaju manji broj pacijenata od limita te ostvaruju manje iznose glavarine opterećuje rad ustanove pa je jedan od najvažnijih zadataka da se prikupi dovoljan broj pacijenata za ugovaranje punih timova i limita. Da bi se taj cilj mogao ostvariti potrebno je urediti ordinacije te podignuti kvalitetu usluge nabavkom dodatne medicinske opreme te pružanjem izvanstandardnih usluga funkcionalnom integracijom s ostalim domovima zdravlja odnosno bolničkim ustanovama.

Da bi ustanova mogla pružiti kvalitetnu uslugu svojim osiguranicima potrebno je stalno ulaganje u zdravstveni kadar, medicinsku opremu i poslovne prostore. Isto tako potrebna je kontinuirana stručna edukacija kadrova na svim razinama što je preduvjet podizanja razine kvalitete.

Stoga je i nadalje neophodno racionalno poslovanje na svim segmentima, u cilju racionalizacije troškova, dnevno praćenje potrošnje prema predviđenim stavkama iz Plana rashoda, mjesečno sačinjavanje izvješće prihoda i rashoda te mjesečno praćenje naplate fakturiranih računa. Tromjesečno je potrebno sačiniti financijsko izvješće sa prijedlogom eventualnih korekcija financijskog plana u slučaju odstupanja za koja se utvrdi da se do kraja obračunskog razdoblja ne mogu svesti u okvire planiranog.

**Stručni rad**

Očekuje se uspješan i kvalitetan rad stručnih tijela te redoviti sastanci i konstruktivni zaključci o stručnoj problematici kao i prijedlozi za rješavanje problema iz domene struke.

Tijela koja razmatraju stručni rad su Stručno vijeće, Stručni kolegij i Etičko povjerenstvo koji će svaki u djelokrugu svog rada kontinuirano pratiti sva zbivanja u okviru obavljanja medicinske djelatnosti te po osobnom viđenju i nahođenju ili temeljem prijedloga osiguranika, radnika ili ostalih relevantnih učesnika, poduzimati zakonom određene mjere.

Povjerenstvo za kvalitetu će i u 2024. godini pratiti rad i kvalitetu pružanja zdravstvenih usluga.

**Specijalizacije**

Dom zdravlja Karlovac planira ugovaranje 18 timova obiteljske (opće) medicine, od čega su tri nositeljice timova dr. med. spec. obiteljske (opće) medicine.

2 ordinacije obiteljske medicine ustanova ugovara dok HZZO ne raspiše natječaj za popunu Mreže odnosno Upravno vijeće HZZO ne donese Odluku o neugovaranju 1 ordinacije što je zatraženo u ožujku 2023. godine što bi smanjilo broj na 16 ordinacija obiteljske medicine.

2 liječnice će u 2024. godini biti na specijalističkom usavršavanju iz obiteljske (opće) medicine, 1 na spec. iz medicine rada i sporta te 1 liječnik na specijalizaciji iz ortodoncije.

Dobna struktura dr. medicine zaposlenih u Domu zdravlja Karlovac u ordinacijama obiteljske (opće) medicine te lokacija pojedinih ordinacija obiteljske (opće) medicine na depriviranim područjima (Općina Krnjak, Mahično i Šišljavić) kao i dobna struktura dr. med. specijalista pedijatrije te dr. med. specijalista ginekologije i opstetricije na području Doma zdravlja Karlovac ukazuju na potrebu planiranja specijalističkog usavršavanja iz obiteljske medicine, ginekologije i opstetricije i pedijatrije, radi osiguranja kontinuiteta te poboljšanja kvalitete i dostupnosti primarne zdravstvene zaštite.

U 2024. godini planira se nastaviti s specijalizacijama te raspisati natječaj za 2 specijalizacije iz obiteljske medicine te 1 iz zdravstvene zaštite predškolske djece i 1 iz ginekologije i opstreticije, a sve sukladno Nacionalnom planu specijalističkog usavršavanja zdravstvenih radnika za petogodišnje razdoblje (2020.-2024.).

Specijalizacije koje su započete Dom zdravlja Karlovac je prijavio na Natječaj za financiranje specijalističkog usavršavanja doktora medicine financirano sredstvima Mehanizma za oporavak i otpornost (sredstva EU). Prijava je evoluirana i prihvaćena te se očekuje kontinuirani povrat sredstava za prijavljene specijalizacije tijekom 2024. godine i nadalje.

Broj: 12-2135/2-23

Karlovac, 21. prosinac 2023.

**PREDSJEDNIK UPRAVNOG VIJEĆA**

 **Dražen Tufeković, dr. med., spec. opće**

 **kirurgije, subspecijalist abdominalne kirurgije**